Villy Søvndal (SF), 2004-11-19:
Tak for en, synes jeg, god debat på en dag, der på en måde blev speciel.
Jeg synes, at både regeringspartiernes ordførere og ministeren skulle grave sig ud af skyttegraven og prøve at lytte til, hvad tænketanken siger – vel at mærke, fordi det jo er mennesker, der ikke har noget personligt forhold til området.
Jeg tror ikke, Danfoss som sådan har en interesse i det, ud over at de har en interesse for Danmarks fremtid, og det er måske den store forskel på regeringens meget kortsigtede ønske om at få et skattestop til at overbevise folk om, at vi skal have en borgerlig regering igen efter næste valg, og en virksomhed som f.eks. Danfoss, der er nødt til at kigge længere frem, fordi de også skal leve af deres produktion efter januar, eller hvornår valget nu kommer.
Der er måske i virkeligheden den store forskel, at vi har et erhvervsliv, der tænker lidt længere, tænker langsigtet og tænker i en overskrift, der hedder: Hvad skal der ske, hvis det skal sandsynliggøres, at vi skal blive bedre til at bryde den negative sociale arv?
Regeringen er derimod optaget af småhjørner.
Jeg synes, man lige så godt kan sige uden at fornærme nogen af regeringspartierne, at det er nogle meget, meget, meget bitte, bitte små ting, regeringen er optaget af i sin indsats, og det er klart, at resultaterne bliver efter indsatsen.
Folk, der er lidt mere jordbundne, tror jeg har knap så stor tillid til, at noget, man skriver ned på et stykke papir, vil være i stand til at ændre tingene grundlæggende, men lad nu den tvist ligge.
Det, vi har villet med dette forslag, er at sige noget om sundhedsplejen, som jo er kendetegnet ved at blive budt velkommen i hjemmene på grund af en meget lykkelig social begivenhed.
Derfor synes vi, man skal bruge den i højere grad, end tilfældet er i øjeblikket.
Derudover synes vi, at man skal løfte daginstitutionerne til et højere niveau, både med hensyn til personale, plads, fysiske omgivelser osv.
Vi mener, der skal satses på vores daginstitutioner, og jeg synes, regeringspartiernes tilgang til sagen er meget defensiv, men vi synes dog ikke, at det er blevet så slemt, som nogle påstår.
Der er en meget defensiv tilgang til hele daginstitutionsområdet.
I en globaliseret verden er vi afhængige af, at vi får børnene med, og derfor er det glade budskab fra tænketanken, at hvis der var nogle, der havde ambitioner på daginstitutionernes vegne, kunne man anvende daginstitutionerne til et løft til integration i samfundet af de børn, vi ellers ikke får med.
Her synes jeg altså, at regeringen har gravet sig ned i en skyttegrav, og det tror jeg ikke er særlig klogt.
Jeg tror, det var den konservative ordfører, der spurgte, om vi stemmer for, og det gør vi bestemt.
De Radikale synes, at samfundets rolle i socialiseringen er for kraftigt understreget.
Det kan vi jo fint diskutere under udvalgsarbejdet, men hensigten med det er at sige helt klart, at vi har nogle børn, der er så svagt udstyret hjemmefra, at vi har et samfundsmæssigt ansvar for ikke alene at sikre, at de bliver holdt fysisk inde på en daginstitution, men faktisk også at de får nogle normer og opfattelser, der gør, at de kan leve i et demokratisk samfund.
Endelig er forslaget også gradueret – forstået på den måde, at punkt 5 drejer sig om at differentiere normeringerne, så de områder, der har de meget store sociale problemer, får en højere normering, både fordi de børn, der kommer i de daginstitutioner, har større problemer, men også fordi der fra institutionerne skal udgå en hjælp til familierne og lokalområdet, så daginstitutionerne kommer til at spille en aktiv og udadvendt rolle.
Jeg skal ikke forlænge debatten yderligere.
Jeg konstaterer, at vi er meget i tråd med Socialdemokratiet, og det synes jeg er løfterigt, fordi vi formentlig står over for et meget snarligt folketingsvalg.
Et af de store debatemner bliver vel nok netop velfærdsdebatten.
Den vedrører daginstitutionerne, men det vedrører også de ældre, og jeg synes, dagen i dag har været god på den måde, at den har vist, at der er meget stor forskel på, hvad højrefløjen i Folketinget vil, og hvad venstrefløjen vil.
Og da hensigten med at fremsætte forslag netop er tydeliggørelse og klargøring, synes jeg bestemt, debatten har været nyttig.
Afstemning